b'\n_START_ARTICLE_\nSAAB Sport\n_START_PARAGRAPH_\nSAAB Sport var en spesialmodell av SAAB 96 som ble lansert i 1962 som erstatning for SAAB GT750. Dette var f\xc3\xb8rste gang svenskene fikk stifte bekjentskap med en Saab \xc2\xabGrand Turismo\xc2\xbb-bil, siden GT750 aldri hadde blitt solgt i Sverige gjennom offisielle kanaler. Den hadde samme karosseri som SAAB 96, men ulik innredning og utstyr. P\xc3\xa5 utsiden var en av ulikhetene sammenlignet med en standard SAAB 96 de doble kromlistene langs karosseriets nedre del, ekstralysene og annerledes hjulkapsler. Motoren var en 841\xc2\xa0kubikkcentimeters tresylindret totaktsmotor med en Solex-forgasser per sylinder og hadde 52\xc2\xa0hestekrefter. Motoren ble smurt via en separat oljetank, noe som betydde at man ikke beh\xc3\xb8vde \xc3\xa5 blande olje i bensinen manuelt (som p\xc3\xa5 standardmodellen). Gearkassen hadde fire trinn. Saab Sport hadde ogs\xc3\xa5 skivebremser foran, noe som var uvanlig p\xc3\xa5 den tiden. Felgene hadde 4 bolter og ikke 5 som var standard p\xc3\xa5 SAAB 96._NEWLINE_P\xc3\xa5 det amerikanske markedet ble bilen kalt GT850 (analogt med den tidigere GT750), men etter Saabs suksess i Monte Carlo-rallyet ble navnet endret til Monte Carlo 850 (fra og med 1964)._NEWLINE_Sport-modellen ble endret parallelt med vanlige SAAB 96. Den trimmede motoren forsvant med innf\xc3\xb8ringen av firetaktsmotoren i \xc3\xa5rsmodell 1967. Modellen ble n\xc3\xa5 kalt Monte Carlo V4 og skilte seg bare fra standarmodellen p\xc3\xa5 utstyrsniv\xc3\xa5et.'